***OBRAZLOŽENJE PRORAČUNA OPĆINE BUKOVLJE***

***ZA 2024. GODINU***

Općina Bukovlje je izradila prijedlog Proračuna Općine za 2024. godinu i projekcije proračuna za 2025. i 2026. godinu, u skladu s odredbama Zakona o proračunu (N.N.144/2021.) koje se odnose na izradu proračuna, Smjernicama i uputama Ministarstva financija za izradu proračuna jedinica lokalne i područne (regionalne) samouprave za razdoblje 2024.-2026. godine, te vlastitih procjena pojedinih prihoda i rashoda, koje se temelj za izvršavanje Proračuna Općine Bukovlje za 2024.godini.

 Proračunom se omogućava financiranje poslova u cilju ostvarivanja javnih potreba i prava stanovnika općine, koje se temeljem posebnih zakona i drugih propisa financiraju iz javnih prihoda odnosno iz Proračuna Općine. Pri sastavljanju prijedloga proračuna obvezno je pridržavanje zakonom propisane metodologije koja propisuje sadržaj proračuna, programsko planiranje i proračunske klasifikacije.

Zakon o proračunu propisuje trogodišnji proračunsko planiranje, što znači da predstavničko tijelo usvaja proračun za 2024. godinu i projekcije za slijedeće dvije godine , 2025. i 2026. godinu.

Proračun za 2024. godinu se usvaja po ekonomskoj klasifikaciji na drugoj razini, kao i projekcije za 2025. i 2026. godinu. Pravilnik o proračunskim klasifikacijama (N.N. br. 26/10. i 120/13.), propisuje vrste, sadržaj i primjenu proračunskih klasifikacija koje su obvezne za izradu proračuna, a primjenjuju se u procesu planiranja za razdoblje 2024. -2026. godine. Pravilnikom se definira okvir kojim se iskazuju i prate prihodi i primici, te rashodi i izdaci po programskim aktivnostima, funkciji, vrsti, lokaciji i izvorima financiranja.

Propisuje se struktura brojčanih oznaka i naziva svake klasifikacije. Pravilnikom o proračunskim klasifikacijama naglašava se uspostava organizacijske klasifikacije koja sadržava povezane i međusobne usklađene cjeline proračuna, koje odgovarajućim materijalnim sredstvima ostvaruju postavljene ciljeve.

 Organizacijska klasifikacija uspostavlja se definiranjem razdjela i glava, dok se programska klasifikacija uspostavlja definiranjem pojedinih programa, projekata i aktivnosti, kojima se ostvaruju ciljevi pojedinog programa, tako da se i u proračunu koji se donosi na trećoj razini ekonomske klasifikacije omogućava uvid u sve aktivnosti i projekte.

Najvažnija, a samim tim i temeljna osnova za izradu prijedloga Proračuna za 2024.g.te projekcija za slijedeće dvogodišnje razdoblje je razvoj općine kao jedinice lokalne samouprave , poboljšanje uvjeta života mještana općine, izgradnja i razvoj komunalne infrastrukture,unapređenje kulture i sporta, briga o djeci, mladima,ali i o stanovništvu treće životne dobi, izvršavanje investicijskih projekata u skladu s planom proračuna i proračunskim mogućnostima.

 Prijedlog Proračuna Bukovlje za 2024. godinu sadrži slijedeće elemente:

***OPĆI DIO***

Opći dio proračuna sadrži račun prihoda i rashoda, primitaka i izdataka i račun financiranja /zaduživanja.

U Računu prihoda i rashoda planirani su **prihodi** , iskazani po vrstama i izvorima financiranja, i rashodi i izdaci po ekonomskoj klasifikaciji usklađenoj s Računskim planom proračuna. Proračun za 2024.g. planiran je sa ukupnim iznosom prihoda i primitaka od **3.587.200,00 EUR.**

**Rashodi** su iskazani prema ekonomskoj, funkcijskoj klasifikaciji i izvorima financiranja. Planirani su ukupnom iznosu od **3.904.700.00,00 EUR**

U Računu financiranja iskazani su **primici** od financijske imovine i zaduživanja, te **izdaci** za nabavu financijske imovine i otplatu kredita i zajmova. Račun financiranja planiran je u ukupnom iznosu od :**primici od zaduživanja 10.000,00 EURA, izdaci za otplatu glavnice primljenih zajmova** **46.000,00 EUR** (-36.000,00 EUR)

U proračunu je planiran preneseni višak iz prethodnih godina u iznosu 353.500,00 eura, i proračun je uravnotežen.

***PRIHODI I PRIMICI………………………………………………….…. 3.597.200,00 EUR***

***RASHODI I IZDACU…………………………………………………… 3.950.700,00 EUR***

***MANJAK/VIŠAK PRIHODA…………………………………………… -353.500,00 EUR***

***PRENESENI VIŠAK PRIHODA IZ PRETHODNIH GODINA--- 353.500,00 EUR***

**PRIHODI I PRIMICI**

Proračun općine Bukovlje za 2024.g.predlaže se u ukupnom iznosu od 3.597.200,00 EUR. Od toga su planirani prihodi poslovanja 3.534.200,00 EUR, a prihodi od prodaje nefinancijske imovine 53.000,00 EUR, te prihodi od zaduživanja 10.000,00 eura.

Prihodi od poreza skupina- 61, procijenjeni su temeljem ostvarenja u 2023. godini, te Zakona o financiranju jedinica lokalne i područne(regionalne) samouprave i smjernica Ministarstva financija RH. Ovi se prihodi sastoje od poreza na dohodak, poreza na imovinu i poreza na robu i usluge, od kojih je najznačajniji porez na dohodak .

 Prihodi od pomoći –skupine 63, procijenjeni su temeljem ostvarenja u 2023. godini i odnose se na planirane kapitalne pomoći, tekućih pomoći ( HZZ-javni radovi), te sredstva iz EU fondova . Također unutar ovih prihoda, planirana su i sredstva fiskalnog izravnanja

 Prihodi od imovine –skupina 64 - odnosi se na naknade zakup poljoprivrednog zemljišta u vl. RH i općine, naknade za zadržavanje nezakonito izgrađenih zgrada, naknade od koncesija , naknade od najma poslovnih prostora i sl.

 Prihodi od administrativnih pristojbi i po posebnim propisima-skupina 65- sastoje se od prihoda od prodaje državnih biljega u iznosu ,naknade uređenje voda u iznosu , komunalnog doprinosa i u najvećoj mjeri komunalne naknade.

Prihodi od prodaje nefinancijske imovine-skupina 71 i 72 odnose se na prihode od: prodaje poljoprivrednog zemljišta u vl. države i prodaja od stanova sa stanarskim pravom i prodaje ostale nefinancijske imovine.

Primici od zaduživanja- skupina 84- odnose se na ostatak otplate povrata poreza na dohodak po godišnjim prijavama za 2022.g. Tretira se kao kratkoročni zajam Državnog proračuna.

**RASHODI I IZDACI**

Rashodi su planirani u ukupnom iznosu 3.950.700,00 EUR od čega se na rashode poslovanja odnosi 1.641.000,00 EUR, a 2.263.700,00 EUR na rashode za nabavu nefinancijske imovine.(investicije i ulaganja), te 46.000,00 EUR na otplatu primljenih zajmova

Rashodi za zaposlene –skupina 31, -Ovi rashodi obuhvaćaju rashode za zaposlene u općinskoj upravi, te plaće za zaposlene iz programa javnih radova (HZZ)i programa Zaželi.

Skupina rashoda 32-materijalni rashodi – čine ih: rashodi za materijal i usluge, a odnose na materijal i usluge za funkcioniranje djelatnosti predstavničkog i izvršnog tijela, jedinstvenog upravnog odjela, komunalnih djelatnosti, održavanje postojeće infrastrukture, javnu rasvjetu i sl. također i sve materijalne rashode vezane za planirani projekt Zaželi.

 Financijski rashodi-skupina 34, odnose se na troškove platnog prometa, rashoda za kamate na primljeni kredit (otplatne rate ) i ostalih financijskih rashoda.

Naknade građanima i kućanstvima –skupina 37,- se odnose na socijalnu skrb, na pomoći socijalno ugroženom stanovništvu, pomoći studentima te kupnju knjiga za učenike osnovnih škola.

Ostali rashodi-skupina 38 čine: tekuće donacije udrugama građana, tekuće donacije sportskim, kulturnim, vatrogasnim i ostalim udrugama, te na kapitalne prijenose sredstava trgovačkom društvu.

Rashodi za nabavu proizvedene dugotrajne imovine-skupina 42 ,- odnose se na nabavu opreme za održavanje javnih površina, uređenje pješačkih staza, izgradnju i uređenje prometnica, pješačke staze, izgradnju cesta i sportsko-rekreacijskog centra Bukovlje.

 Rashodi za dodatna ulaganja na nefinancijsku imovinu -skupina 45 -odnose se na uređenje općinskih zgrada i domova.

Izdaci za otplatu glavnice primljenog zajma-skupina 54- odnosi se na otplatne rate glavnice kredita HBOR-a, te otplata kratkoročnog zaduženja Državnom proračunu za povrate poreza na dohodak po godišnjoj prijavi.

Rashodi i izdaci planirani su i po funkcijskoj klasifikaciji. Brojčane oznake i nazivi funkcijske klasifikacije preuzeti su iz međunarodne klasifikacije funkcija države (COFOG) Ujedinjenih naroda – Klasifikacija rashoda u skladu s namjenom

Proračun je uravnotežen.

***POSEBNI DIO***

Posebni dio proračuna sadrži plan rashoda i izdataka raspoređenih u jedan razdjel, koji se sastoje od programa, a isti sadrže aktivnosti, tekuće i kapitalne projekte.

Posebni dio proračuna sadrži rashode i izdatke raspoređene po programima, njihovim sastavnim dijelovima -aktivnostima.

**Rashodi i izdaci prema organizacijskoj klasifikaciji**

Organizacijskom klasifikacijom definira se razina utvrđena za potrebe planiranja i izvršavanja proračuna. Prema organizacijskoj klasifikaciji Proračun Bukovlje sastoji se od jedinstvenog razdjela: - Jedinstveni upravni odjel

 Razdjel je organizacijska razina utvrđena za potrebe planiranja i izvršavanja proračuna, a sastoji se od jedne ili više glava.

Glavu čine programi usmjereni na ispunjavanje prioritetnih ciljeva Općine.

 Program se sastoji od jedne ili više aktivnosti i/ili tekućih projekata i/ili kapitalnih projekata.

Aktivnost je dio programa za koji nije unaprijed određeno vrijeme trajanja, a u kojem su planirani rashodi i izdaci za ostvarenje ciljeva utvrđenih programom.

**Razdjel- 010- OPĆINA BUKOVLJE- 3.950.700,00 EUR**

**Glava-010-01-JEDINSTVENI UPRAVNI ODJEL-3.950.700,00 EUR**

**Program-** 1001-Javna uprava i administracija-435.590,00 EUR

Aktivnost-A1001-01-Javna uprava i administracija-troškovi javne uprave i administracije

Aktivnost A1001-02-LAG-godišnja članarina Lokalnoj agenciji.

Aktivnost A1001-04- Manifestacije i događanja u općini(Dan općine, Advent i druge prigodne manifestacije.) – troškovi obilježavanja manifestacija i događanja u općini tijekom godine.

 **Cilj programa**: Ispunjenje preduvjeta za redovno obavljanje poslova iz djelokruga Općinske uprave i administracije u zadanih aktivnostima. Redovita otplata rata po glavnicama zajmova i kreditnog zaduženja općine. Plaćanje godišnje članarine LAG-u, provođenje izbora za nacionalne manjine, te organizacija lokalnih manifestacija.

**Pokazatelj uspješnosti**: Redovno isplaćivanje plaća zaposlenima Jedinstvenog upravnog odjela, plaćanje režijskih i ostalih troškova općine, te svih ostalih troškova vezanih za rad općinske uprave. Nabavljena dugotrajna imovina i poboljšan rad općinske uprave. Rate po zaduženjima plaćane redovito. Uspješno organiziran Dan općine s pripadajućim aktivnostima i troškovima, kao i ostale manifestacije i Advent u općini. Planirani iznosi su bili dostatni za izvršenje programa.

**Program**-1002-Održavanje objekata i komunalna infrastruktura -12.300,00 EUR

Aktivnost-A1002-04. Javni rad – zapošljavanje radnika u Javnim radovima uz suradnju sa HZZ om.

**Cilj programa**: Osiguravanje sredstava za zapošljavanje kroz program Javnih radova.

**Pokazatelj uspješnosti**: Sredstva za Javne radove osigurana od strane HZZ, zaposlene teško zapošljive osobe i osobe koje su dugo nezaposlene.

**Program**-1003-Javne potrebe-200.000,00 EUR

Aktivnost-A1003-01-Socijalna skrb- sredstva pomoći građanima i kućanstvima u novcu i naravi.

Aktivnost-A1003-02-Rekreacija, kultura i religija- sredstva po javnom natječaju koja se dodjeljuju za programe i aktivnosti udrugama civilnog društva i vjerskim organizacijama.

Aktivnost A1003-03- Demografske mjere- sredstva za poticanje demografske obnove i ostanka mladih u RH. ( naknada za rođenje djeteta i kapitalne pomoći za stambeno zbrinjavanje).

**Cilj programa:** Poboljšati uvjete života i stanovanja socijalno ugroženim obiteljima i pojedincima kroz isplatu jednokratnih pomoći i troškova pomoći u kući. Izdvajanje zakonskog iznosa sredstva za sufinanciranje rada Crvenog križa. Poboljšanje rada sportskih udruga sa područja općine, osiguravanjem boljih uvjeta za rad i natjecanja. Poboljšanje rada ostali udruga sa područja općine. Planiranim sredstvima u aktivnosti demografske mjere osigurati bolju pronatalitetnu politiku i ostanak mladih obitelji na području općine.

**Pokazatelj uspješnosti:** *:* Uspješno izvršena zadana aktivnost, poboljšan rad i uvjeti za rad sportskih udruga. Sredstva osigurana u ovom programu bila su dovoljna. Uspješno izvršena zadana aktivnost, poboljšan rad i uvjeti za rad ostalih udruga Uspješno izvršena zadana aktivnost, poboljšan rad svih ostalih dionika društvenog života, uspješne organizacijemanifestacija, te osigurana dostatna sredstva za bolju pronatalitetnu politiku. Isplaćivane pomoći socijalno ugroženim pojedincima i izdvojena sredstva za rad Crvenog križa.

**Program**-1004- Vatrogastvo i civilna zaštita-41.810,00 EUR

Aktivnost-A1004-01-Vatrogastvo i zaštita od požara- sredstva osigurana prema obvezi iz Zakona o vatrogastvu.

Aktivnost-A1004-02-Civilna zaštita- zakonska obveza osiguravanja sredstava za financiranje i organizaciju civilne zaštite.

**Cilj programa**: Poboljšanje uvjeta rada i organizacije vatrogastva, kroz izdvajanje sredstava za intervencije JVP grad Slavonskog Broda prema Zakonskoj obvezi. Sredstva se izdvajaju i za poslove usluge zaštite i spašavanje, tekuće donacije Hrvatskog gorskoj službi spašavanja i obuku snaga civilne zaštite.

**Pokazatelj uspješnosti:** Redovno izdvajanje sredstva za izvršenje aktivnosti rada civilne zaštite: HGSS u i plaćanje obveza za poslove civilne zaštite, osigurana sredstva za zaštitu od požara. (JVP grada Slavonskog Broda).

**Program**-1005-Školstvo- 233.500,00 EUR

Aktivnost-A1005-01-Osnovno obrazovanje – planirana sredstva za nabavku radnih bilježnica učenicima osnovne škole, za prehranu u školi i sl.

Aktivnost-A1005-02-Predškolsko obrazovanje- sredstva za sufinanciranje boravka djece u vrtiću, održavanje predškole, te planirana kupnja zemljišta i izgradnja vrtića za potrebe djece s područja općine.

Aktivnost A1005-03-Visokoškolsko obrazovanje- jednokratna sredstva pomoći studentima.

**Cilj programa:** Poboljšanje uvjeta pohađanja vrtića, organizacija predškole, pomoć pri kupnji radnih bilježnica učenicima osnove škole, financiranje prehrane osnovnoškolcima područne škole te isplate jednokratnih pomoći studentima sa područja općine.

**Pokazatelj uspješnosti:** Ispunjenje uvjeta usvojenih aktivnosti predškolskog odgoja kroz sufinanciranje boravka u vrtićima i organizaciji predškole i redovite isplate pomoći studentima sa područja općine.

**Program**-1006-Pomoći trgovačkim društvima u javnom sektoru-107.300,00 EUR

Aktivnost- A1006-01 Tekuće donacije trgovačkim društvima- planirana sredstva pomoći trg. Društvu čiji je općina osnivač.

Aktivnost- A1006-02-Kapitalne pomoći trgovačkim društvima –planirane doznake sredstava trgovačkom društvu u svrhu izgradnje vodovoda i kanalizacije.

**Cilj programa:** Prijenosi sredstva trgovačkom društvu Vodovod za izgradnju vodoopskrbne mreže, te pomoći komunalnom poduzeće čiji je osnivač općina.

**Pokazatelj uspješnosti:** Sredstva za izgradnju vodoopskrbne mrže isplaćivat će se prema zahtjevima poduzeća, kao i sredstva komunalnom poduzeća prema potrebi.

**Program**-1007-Naknade štete- 1.300,00 EUR

Aktivnost-A1007-01-Naknade štete

**Cilj programa:** Eventualna isplata naknade šteta oštećenicima.

**Pokazatelj uspješnosti:** Sredstva za naknade šteta isplaćena po potrebi.

**Program**-1008-Zaželi-program zapošljavanja žena-400.000,00 EUR

Sredstva planirana u svrhu provođenja projekta Zaželi u općini Bukovlje.

Aktivnost-A1008-01-EP element-zapošljavanje žena iz ciljanih skupina Aktivnost-A1008-03-Promidžba i vidljivost

Aktivnost-A1008-04-Upravljanje projektom i administracija

**Cilj programa:** omogućiti pristup zapošljavanju i tržištu rada pripadnicima ranjivih skupina s naglaskom na slabije razvijena područja i područja s većom nezaposlenosti, dok je specifični cilj operacije osnažiti i unaprijediti radni potencijal teže zapošljivih skupina, posebice žena, i žena sa nižom i srednjom razinom obrazovanja zapošljavanjem u lokalnoj zajednici, koja će ublažiti posljedice njihove nezaposlenosti i rizik od siromaštva te ujedno potaknuti socijalnu uključenost i povećati razinu kvalitete života krajnjih korisnika.

**Pokazatelj uspješnost:**  zaposleni su pripadnici ciljanih skupina nezaposlenih osoba koji kontinuirano nailaze na poteškoće na tržištu rada, a ujedno su i socijalno uključene ciljane skupine krajnjih korisnika-stare i nemoćne osobe.

**Program**- 1009-Program građenja komunalne infrastrukture- 1.830.000,00 EUR

 Aktivnost-A1009-01. Nerazvrstane ceste- izgradnja cesta na području općine.

Aktivnost-A1009-02- Javna rasvjeta- izgradnja javne rasvjete na području općine.

Aktivnost-A1009-03-Ostali prometni objekti- izgradnja pješačkih staza na području općine.

Aktivnost1A1009-05- Groblja- uređenje i izgradnja mrtvačnica.

**Cilj programa:** Razvoj zajednice i poboljšanje uvjeta života stanovnika općine kroz izgradnju lokalnih nerazvrstanih cesta, ulaganje i poboljšanje javne rasvjete, izgradnja pješačkih staza i parkirališta.

**Pokazatelj uspješnosti**: poboljšani uvjeti života stanovnika općine, izgrađene planirane prometnice na području općine, poboljšan sustav javne rasvjete i uvjeti na grobljima na području općine.

**Program**- 1010 -Program održavanja komunalne infrastrukture- 310.000,00 EUR

 Aktivnost A1010-01- Nerazvrstane ceste- održavanje postojećih cesta

Aktivnost A1010-02-Javna rasvjeta- održavanje i potrošnja javne rasvjete.

Aktivnost A1010-06-Javne općinske površine- održavanje javnih općinskih površina.

**Cilj programa:** Poboljšanje uvjeta života i zaštite zdravlja stanovnika općine. Održavanje nerazvrstanih cesta i puteva, javnih površina te održavanje sustava i potrošnja javne rasvjete.

**Pokazatelj uspješnosti:** Poboljšani uvjeti života stanovnika. Redovno održavan sustav javne rasvjete i njegova potrošnja, javne površine i nerazvrstane ceste.

**Program** 1011- Održavanje i izgradnja građevinskih ii ostalih objekata u vlasništvu općine = 328.000,00 EUR

Aktivnost A1011-01-Održavanje i izgradnja građevinskih objekata- izgradnja sportskih i dječjih igrališta.

Aktivnost A1011-03-Oprema i strojevi za ostale namjene – oprema za dječja igrališta .

**Cilj programa**: tekuće i investicijsko održavanje ostalih objekata u vlasništvu općine, dogradnja i rekonstrukcija postojećih domova i objekata o važnosti za lokalnu zajednicu, nabava i dokup opreme za dječja igrališta

**Pokazatelj uspješnosti**: Poboljšana kvaliteta građevinskih objekata u vlasništvu općine, kupljena oprema za dječja igrališta.

**Program**- 1012 Ostala održavanja komunalne infrastrukture- 34.400,00 EUR

Aktivnost A1012-01- Ostala održavanja komunalne infrastrukture- gorivo i ostali materijal za održavanje ostale komunalne infrastrukture, te ostale komunalne usluge održavanja.

**Cilj programa**: Kupnja goriva za vozilo, komunalnu opremu, održavanje, košnja i malčiranje.

**Pokazatelj uspješnosti:** Redovno održavanje komunalne infrastrukture malčiranjem i košnjom,

Prihodi i rashodi, te primici i izdaci u projekcijama za 2024. i 2025.g. planirani su na drugoj razini prema ekonomskoj klasifikaciji, na isti način kao i 2023.godina

**Program**- 1014 – Zbrinjavanje životinja- 16.500,00 EUR

Aktivnost A1014-01- Veterinarske usluge (liječenje)

Aktivnost A1014-02- Donacije (udruge za zaštitu životinja)

Aktivnost A1014-03- Ostali rashodi zbrinjavanja (hrana i sl.)

**Cilj programa**: Zbrinjavanje napuštenih i ozlijeđenih životinja, kroz troškove veterinarskih usluga, prijenose sredstava ciljanim udrugama i zbrinjavanje životinja na licu mjesta (hrana, privremeni smještaj i sl.)

**Pokazatelj uspješnosti:** napuštene životinje žurno zbrinute, omogućeni usluge veterinara i druge potrebne radnje (udomljavanje i slično).

**ZAKLJUČAK**

Proračun općine Bukovlje za 2024. godinu, napravljen je i usklađen sa svim novim Zakonom o proračunu, potrebnim pravilnicima i propisima, te Zakonom o financiranju jedinica lokalne i područne (regionalne) samouprave, a u okvirima realne situacije na području Brodsko posavske županije i Republike Hrvatske. Donošenjem plana Proračuna za 2024.g., pokušat će se uskladiti izvršavanje već zadanih i preuzetih obveza, ali isto tako i iskoristiti dane mogućnosti u tijeku 2024.g.. Prihodi i rashodi planirani su na temelju dosadašnjeg ostvarenja proračuna 2023.g., što je samo po sebi baza za planiranje ukupnog proračuna za 2024.g. Svi kapitalni rashodi planirani u 2024.g. (posebice izgradnja komunalne infrastrukture koja se sufinancira kroz kapitalne pomoći ili sredstva EU), planirani su sukladno dokumentaciji koja je napravljena u prethodnim godinama, ili je u postupcima izrade, a bitna je za sam početak investicije za koju se općina kandidira preko Državnog proračuna, te Kohezijskog fonda EU i strukturnih fondova EU.

**Članak 4.**

 Ova odluka stupa na snagu danom donošenja, a primjenjivat će se od 1.siječnja 2024.godine i bit će objavljena u «Službenom vjesniku Brodsko posavske županije».

OPĆINSKO VIJEĆE OPĆINE BUKOVLJE

KLASA:

URBROJ:

U Bukovlju, \_\_. \_\_\_\_\_\_\_\_ 2023. godine

 PREDSJEDNIK OPĆINSKOG VIJEĆA

 Danijel Kovačević, inž.građ.